**ΔΕΛΤΙΟ ΤΥΠΟΥ**

Η πανδημία COVID-19 έφερε τα εκπαιδευτικά συστήματα όλων σχεδόν των χωρών της Ευρώπης αντιμέτωπα με μια σημαντική πρόκληση: να αναπροσαρμοστούν με τέτοιο τρόπο ώστε να ανταποκριθούν στα νέα δεδομένα που ουσιαστικά επέβαλε η πανδημία, διατηρώντας παράλληλα τους παιδαγωγικούς και διδακτικούς τους σκοπούς.

Το ευρωπαϊκό πρόγραμμα Erasmus+ με τίτλο «Digital and Inclusive Pedagogical Competences of Educators» (κωδικό: 2020-1-ES01-KA226-SCH095180), στο οποίο συμμετέχει το σχολείο μας, εστιάζει στον σχεδιασμό και την υλοποίηση μαθησιακών δραστηριοτήτων και διδακτικών πρακτικών που θα αίρουν τους αποκλεισμούς για τις ευπαθείς ομάδες μαθητών (μαθητές με αναπηρία, από χαμηλό οικονομικό υπόβαθρο ή μαθητές που ανήκουν σε μειονότητες κ.α.) μέσα στο σχολικό περιβάλλον. Στόχος είναι η δημιουργία ενός μοντέλου για την ενσωμάτωση ψηφιακών πόρων και νέων διδακτικών προσεγγίσεων στις παιδαγωγικές πρακτικές των εκπαιδευτικών, μέσω μιας εργαλειοθήκης που θα προσφέρει τα μέσα για τη δημιουργία προσβάσιμου ψηφιακού υλικού και για την άμεση εφαρμογή ψηφιακών συμπεριληπτικών εκπαιδευτικών πρακτικών. Η εργαλειοθήκη αυτή περιλαμβάνει:

* μια διαδικτυακή βάση δεδομένων με για ψηφιακές συμπεριληπτικές πρακτικές / πλάνα διδασκαλίας / μαθησιακά περιβάλλοντα, συμπεριλαμβανομένης μιας αντικειμενικής αξιολόγησης
* ψηφιακό αποθετήριο ανοιχτού κώδικα (εκπαιδευτικό υλικό, λογισμικό κ.λπ.)
* γραφήματα
* υποστηρικτικά επεξηγηματικά βίντεο

Περισσότερες πληροφορίες μπορείτε να αναζητήσετε στον ιστότοπο του προγράμματος:

<https://www.inclusive-digital-teaching.eu/>

Επίσης, για οποιαδήποτε απορία ή πληροφορία μπορείτε να επικοινωνείτε:

3ο Δ.Σ. ΕΡΜΟΥΠΟΛΗΣ

Σωκράτους 2, 84100 Ερμούπολη

Τηλ: 228188322

Email: mail@3dim-ermoup.kyk.sch.gr